O, grote patat! ná mis en geluk | Netwerk24
O, grote patat! ná mis en geluk
Deur Yaël Malgas 12 April 2021 06:15
Doret Welgemoed met die yslike patat uit haar tuin. Foto: Morné Welgemoed
Beesmis van die plaas af en 'n bietjie geluk het 'n Langebaner yslike patats besorg.
Doret Welgemoed kweek die afgelope paar jaar groente in haar tuintjie waar sy "sommer net plante in die grond druk".
Sy het onlangs twee groot patats uitgespit en bieg die groot groente was eintlik omdat sy van hulle vergeet het.
"Ons vermoed die patats groei reeds vir twee jaar. Hulle is onder 'n aalwyn met redelik lae blare. Die patats was onder dié plant weggesteek en ek het daarop afgekom toe ek onlangs daar gespit het," vertel Doret.
Sy sê haar tuin lewer gereeld tamaties en botterskorsies. Doret sê haar wenresep vir haar groenvingers is eintlik 'n grap onder dié wat haar ken.
"Om eerlik te wees – ek weet nie altyd wat ek doen nie. Dié patats het gegroei nadat hulle reeds in die laai uitgeloop het. Mense spot al dat ek eintlik moet gaan boer," sê Doret.
Sy sê sy werk gereeld beesmis "van die plaas af" in haar tuin in en voeg gereeld kunsmis by, wat gewis help.
Sy sê gewoonlik bak sy haar groente in die oond met 'n bietjie kokosneut-olie, maar het nog nie 'n plan vir haar massiewe patats nie. " 'n Patat-pastei is dalk nie 'n slegte idee nie."